  Виталий Пронин Юкаменск ёросысь Ёжгуртын 537 улӥсез. Со огез бадӟымез черкогурт луэ. Нош ужан интылы ёрмо. Татысь хозяйство куд-ог гидъёссэ но, конторазэ но вузаны поттэм ни, шуо. Куке-соку со ёросын огез кужмоез предприятие вал. Фермаос бушазыТуспуктӥз: Е. СараматоваХолдинглы пумит Гурт поселение эшшо 14 гурт пыре. Оглом татын 1 сюрс 300-лэсь ятыр улӥсез. Нош «Ёжевский» гурт предприятиын ог 15 мурт сяна уг ужа, шоро-куспо уждунзы татын 8 сюрс манетлэсь мырдэм ортче. Ёрос администрациысь гурт удысъя ёзэн кивалтӥсь Александр Васильев верамъя, хозяйствоын талэсь но секыт югдур вал ай. Али коть гидазы ог 160 йыр кысконо скалъёссы вань. Туэ котькуд скаллэсь 5 сюрс 433 литр йӧл люканы пӧрмытӥзы, кылем арын сярысь, со кӧнялы ке тросгес. Зэм, пудо лыдзы усе. Туэ трос аръем турынъёссэс ваньзэ утялтыны ӧз быгатэ - лымы улэ кельтоно луизы. Техникалы ёрмо - отысь но татысь арендае куро я частникъёсты бусыосы потто ни. Частникъёслы ужамзы понна хозяйство коньдон сётыны уг быгаты ке, я ю тысен, я турынэн, я запчастен берыктэ. Предприятиын угось тракторъёссэс ваньзэ сямен ас вакытаз вузаса быдтӥзы. Ёжгуртын улӥсьёс верамъя, техника гараже уг тэры вал. 7-8 ар талэсь азьвыл комбайнзы гинэ 10-лэсь ятыр лыдъяськиз. Нош али пудолы сиён пыртало валэн дӧдьыен. Валъёс но 2 йыр сяна ӧвӧл ни. - Дасо ар талэсь азьло колхозын парсьёс гинэ 3 двор вал, огаз мумы парсьёсты возизы. Ваньзэ вандӥзы, сутӥзы - чума, пе, шедьтэмын. Но ми огмы но талы пумозяз али ке но ум оскиське. Чума шедьто ке, карантин яло, гуртоослэсь пудозэс эскеро. Нош деревняямы номыр сыӵеез ӧй вал. Предмы Ходырев Александр Кузьмич колхозэз холдинг карыны ӧз сёты. Ёжгурт, Пышкет но Палагей гуртъёсысь хозяйствоосты одӥг муртлэн кияз сётыны туртто вал. Ми пумит ӝутӥськимы. Соин ик милемыз банкрот карыны ӧдъязы. Соку ик чума вылэ чӧлскизы. Пышкетысь но колхозэз быдтӥзы. Ми кызьы но озьы возиськиськомы на. Зэм, Александр Кузьмичлы ужаны ӧз сётэ ни - кошкытӥзы. Со дырысен предъёсмы ялан вошъяськыло, кин мае вораны быгатэ, кача но кошке. Киысь кие сёто хозяйствоез. Узырмон понна хозяйствоез быдтӥзы. Чисто ваньзэ, мае луэ вал, вузазы ни. Фермаос шоры учкыса, сюлэмыд потоз. Кӧня-кӧня дворез вузаны поттэмын ук. Потолокез но борддорез гинэ вань на - пушкыз качамын ни, - синвуаськыса верало Ёжгуртын улӥсьёс. Хозяйствоын ӟеч улон вакытазы быдэс гид тыр валъёсты но возьылӥзы. Лыдзы 50-лэсь ортчылӥз. Соосты уже но кутылӥзы, пуктӥськон-лэсьтӥськон вакытазы коньдон интые но келяллязы. Гидъёс пудоен тырмемын вал. Гыроно-кизёно музъемъёссы ог 5 сюрс гектар лыдъяськизы. 2012-тӥ арын гинэ ужасьёссы ог 100 кузя вал. Адямиослэн тодазы но ӧз лыктылы, колхоззэс быдтыны кутскозы шуыса. Парсьёсты сутэмзы бере но оскизы, ваньмыз тупатскоз на шуыса. Но со быронлэн кутсконэз гинэ вал. Отӥяз уждунэз ӝегатыны ӧдъязы. Тужгес секыт югдур вал 2017-тӥ арын. Соку суд но ортчиз, колхоз кузёлы штраф юнматӥзы. Но кескич кузё коньдон тырытэк кыльыны амал шедьтылӥз: я бере кылё, я юо шуыса, калыклэсь уждунзэ кулэстылӥз я воксё но прогул пуктылӥз. Чидатэк тросэз ужасьёс асьсэос хозяйствоысь кошкизы. Гуртъёс кулэсмо - Кин кытын каль (али) ужа, - вера Ёжгурт поселениен кивалтӥсьлэсь ужзэ быдэсъясь Фанил Арасланов. - Пиосъёс тросэз Севере ужаны ветло, кышномуртъёс доразы пуко. Нылпи сад, школа, клуб но пересьёслэн юртсы ӧй луысалзы ке, соослы воксё нокытын места ӧй шедьысал. Гуртын вал вордоТуспуктӥз: Е. СараматоваКызьы ке коньдон поттон вылысь гуртоос пудо вордыны выро. Гуртын али 40 скал, 35 вал лыдъяське. Котькуд азбарын парсь, тылобурдо возё. Зэм, берло дыре ас гидъёсазы но пудо шуак кулэсмиз. Азьвыл угось колхоз турын но ю тысь люкылэ вал. Лекма шур кузя турнатэк кельтэм возьёс ӧй вал. Нош табере калыклы юрттэт сётӥсь но, возьёсты, бусыосты турнась но ӧвӧл ни. Быгатӥсез кияз ачиз литовка кутэ. Мукетъёсыз частникъёслэсь турын басьто. Ёжгуртъёс пусъемъя, одӥг скалэз но кунянэз толбыт сюдыны 15 рулон турын кулэ, сое 600 манетэн шедьтыны луэ. Со сяна, 10 сюрс манет тыр басьто на 1 тонна ю тысь. - Нунал вордскемлы быдэ паймиськомы, малы меда ёрос сыӵе ӟеч колхозмес вузаны сётӥз. Колхозлэн аслаз асфальт лэсьтонъя заводэз гинэ но вал ук. Соку вань гуртъёсысь ульчаос умоесь вал. Табере воксё сузмизы ни. Ёжгуртпочинкае воксё но зор-котэн пыреммы уг луы. Отын улӥсьёс тулыслы быдэ милесьтым люкисько, нылпиоссы дышетскыны уг ветло. Пажма гуртэ но бусы пыртӥ меӵак сюрес возё вал. Табере отчы вуон понна котыр Юкаменск пыр мыноно - со 40 иськем луэ. Калык жаль, - шуо гуртоос. Хозяйстволэн ас вакытаз сыр лэсьтонъя заводэз гинэ но вал. Татын ик йӧлэз, пуйыосы тырыса, вузаллязы. Картошка, гордкушман бусы тыр мерттылӥзы. Соосты утялтон бордын гужембыт школьникъёс ужаллязы. Соослы та понна уждун тырылӥзы. Хозяйство котькуд ужрад дыръя школалы но юрттылӥз. Табере номыр но со ӧвӧл ни. Контораез но вузаны поттэмын бере, хозяйстволэн выльысь ӝутӥськонэзлы гуртоослэн осконзы пичи. Гуртын чеберТуспуктӥз Е. Сараматова Колхоз лябӟемен, гуртъёсысь калык пазьгиськыны кутскиз. Кыказ - Матвеевоын но Пилькингуртын - улӥсез ик ӧвӧл ни. Кычён, Балды гуртъёсысь фермаос пытсаськизы. Татысь но калык быре ни. Ёжгуртлэсь 10 иськемлы палэнын ужа «Нива» СПК. Та предприятие куд-огзэс ёжгуртъёсты ас дораз уже кутӥз - нуналлы быдэ «Газель» черкогуртэ вуылэ калыкез уже нуон понна. «Ниваын» коть шорлыдын 16-18 сюрс манет уждун тыро. Тыро-пыдо уж но коньдон ӧвӧлысь гуртоос коркаосазы газ кыскыны уг быгато. Ёжгуртэ со вазенгес пыртэмын ни. Но ульчаос кузя но бакча бертӥзы кошкись гумыосты корка доразы вуттыны ӝыныезлэсь ятырезлэн улӥсьёслэн моӵсы уг тырмы. Шуныт пыртон али угось 100 сюрс манетлэсь ортче ни. Соин ик калык дышем сяменыз пуэн эстӥське. Нялтас вераса, поселениысь 14 гурт пӧлысь 5-яз гинэ газ вуэмын ай. Оско асьсэлы Гурт удысъя но сиён-юонъя министр Ольга Абрамова верамъя, шаерамы арлы быдэ соиз я таиз хозяйство лябӟе, ворсаське. Министерство чакламъя, али банкрот калэ вуэмын ог 30 предприятие. Пӧлазы пичиесь но, бадӟымесь но хозяйствоос вань. Кытын ке выль кивалтӥсь утчало, кытын ке югдурез чакласа возё. Ваньмыз сямен соос частникъёс киын бере, кивалтоназы нокинлэн но пыриськемез уг луы. Пудоез вузаны кутскыкузы гинэ но, хозяйствоосын кивалтӥсьёсты китӥзы кутэммы но дугдытэммы нокызьы уг луы. Ваньмыз потэ кузё бордысь, шуэ Ольга Абрамова. Но министерство быгатэ банкъёсын вераськыны, бадӟым пунэмъёсы пырем предприятиослэсь ваньбурзэс люкетэн-люкетэн медаз вузалэ шуыса. Техникаез но вандылыса металлоломе вузало ук. Валамон ни: качам предприятиез кияз кутыны но сое выльысь ӝутыны собере мылкыд карись уг сюры ни. Ёжгуртын улӥсьёс асьсэос гуртсэс ялан выльдыны выро. Хозяйстволэсь но, ёрослэсь но возьмаса уд пукы, шуо. Дэмен карисько, коньдон люкало но маке со лэсьто-пукто. Калыкез ӝутъясьёс пӧлын клубын ужась Денис Невоструев но гуртлэн старостаез Алексей Бекмеметьев. Али тани бульыртыса пӧзись ошмес вылазы купель ӝутӥзы. Со черкогуртлэн центрысеныз 1 иськемын гинэ. Укнооссэ пуктылыны, пушсэ чылкытатыны но вӧсяны гинэ кылемын на. - Проект гожтыса ум выриське. Проекттэк но купель пуктыны луэ, - шуэ Денис Невоструев. - Милям пыласькон интыосмы ӧй вал. Адямиос Тылыс гуртэ ветлылӥзы. Но сокеме мыноно ай. Асьмелэн купельмы мед луысал, шуиз калык. Черкмы вань. Сое 2008-тӥ арын гинэ выльысь усьтӥзы. Батюшка мылкыдмес умоен лыдъяз. 30 кузя пиос гужем нюлэс дасямы, бугро лэсьтӥмы, липимы. Проект гожтыса купель пуктӥзыТуспуктӥз: Е. СараматоваДэмен кариськыса, гуртоос черкогурт шоры нылпиослы шудон площадка но лэсьтӥзы. Лекма шур вамен пудозэс пастуханы возь вылэ поттан вылысь выж но асьсэос ик ӝутӥзы. Азьвыл таӵе ужъёсын колхоз выре вал, но табере осконмы асьмелы гинэ на, шуэ калык. Денис Невоструевлэн черкогурт шоры ужрадъёс ортчытъяны сцена лэсьтэмез потэ на. Клубзы угось пичи. Со школаен, садэн, медпунктэн, гурт поселенилэн администрациеныз одӥг липет улэ интыямын, таин валче концерт учкыны калыклы шуг. Ёрос администрациысь гурт удысъя ёзэн кивалтӥсь Александр Васильев пусъемъя, хозяйстволэн азинтӥськемез потэ, малпа производствозэ йылтыны. Ёжгуртысь югдурез ёрос кивалтӥсьёс нуналмысь чакласа возё. Елена Сараматова  